மஞ்ஞிலாஸுக்காக ‘அணியறா’ என்ற இன்னொரு படத்தையும் பரதன் இயக்கினார். பழம்பெரும் எழுத்தாளர் உறூப் எழுதிய பழையபாணி குடும்பப்படம் அது. பரதன் சொந்தமாக திரைக்கதை எழுதி அமீர் என்ற நண்பரின் பண உதவியுடன் தயாரித்து ‘ஆரவம்’ என்ற படத்தை இயக்கினார். ஒரு சிற்றூருக்கு சர்க்கஸ் நிறுவனம் ஒன்று வருவதைப் பற்றியது இப்படம்- சார்லி சாப்ளினின் சர்க்கஸ் படத்தின் பாதிப்பு கொண்டது. பிரதாப் போத்தன் இதில் கதாநாயகனாக அறிமுகமானார். கொக்கரா என்ற கதாபாத்திரம் அவருக்கு நன்றாகப் பொருந்தியது. அசோக்குமாரின் அழகிய ஒளிப்பதிவு. ஆனால் பலவீனமான திரைக்கதை காரணமாக படம் வெறும் சுவாரசியத்தை மட்டுமே அளித்தது.